Gesinne in Sonop kry kospakkies | Netwerk24
Gesinne in Sonop kry kospakkies
27 Junie 2020 07:59
Kospakkies wat 'n gesin 'n maand lank sal hou, is Vrydag aan 300 gesinne in Sonop, Noordwes, uitgedeel.
Lede van die Covid-19-taakspan, wat gestig is deur AfriForum en die netwerkorganisasie Saai, het dié houers met kos en basiese benodigdhede gevul wat 'n behoeftige gesin van genoeg kos en bestanddele vir 'n maand sal voorsien.
Die taakspan het 300 houers met kos en ander basiese benodigdhede volgemaak wat koffie, suiker, sout en melkpoeier insluit. Foto: Verskaf
Ian Cameron, AfriForum se hoof van gemeenskapsveiligheid, sê dat mense oor die land heen swaarkry weens die streng inperkingsregulasies wat die regering ingestel het om die verspreiding van die koronavirus te bekamp.
Volgens Cameron neem die voedselnood daagliks onder mense toe en sal die kospakkies verligting bring aan behoeftiges en diegene wat weens die inperking hul werk verloor het en sonder 'n inkomste moet oorleef.
"Dit gaan nie net daaroor om mense in nood by te staan met kos nie, maar om vir hulle 'n sprankie hoop te gee," sê Cameron.
"Ons sal voortgaan met projekte soos dié om behoeftige gemeenskappe in hierdie onsekere tye by te staan."